เชิญชวนประชาชนร่วมกิจกรรมปลูกต้นไม้ล้านต้นทั่วกรุง สร้างพื้นที่สีเขียวและสร้างกำแพงกรองฝุ่นทั่วกรุง
นายขจิต ชัชวานิชย์ ปลัดกรุงเทพมหานคร เปิดกิจกรรมปลูกต้นไม้ล้านต้น เพิ่มพื้นที่สีเขียว  และสร้างกำแพงกรองฝุ่นทั่วกรุง ที่ซอยวัดสุขใจ 15 เขตคลองสามวา กรุงเทพมหานคร พร้อมด้วยคณะทำงานในพื้นที่เขตคลองสามวา ตัวแทนสมาชิกสภาผู้แทนราษฎรจากพรรคเพื่อไทยและภาคีเครือข่ายภาคประชาชนเข้าร่วมกิจกรรม ปลัดกรุงเทพมหานคร กล่าวภายหลังจากการเปิดกิจกรรมว่า กิจกรรมวันนี้ เป็นการปลูกต้นไม้ในชุมชน จำนวน 500 ต้น ได้รับการตอบรับจากประชาชนเป็นอย่างดี ภายในปีนี้มีเป้าหมายปลูกต้นไม้ให้ได้หนึ่งล้านต้นเป็น 1 ในนโยบายจาก 214 ข้อ ของนายชัชชาติ สิทธิพันธุ์ ผู้ว่าราชการกรุงเทพมหานครโดยที่ผ่านมามีประชาชนในชุมชนและพื้นที่เขตต่างๆ ทั่วกรุงเทพมหานครให้ความสนใจกิจกรรมปลูกต้นไม้เพิ่มพื้นที่สีเขียวเป็นอย่างมาก